
Text rozhodnutia
Súd: Krajský súd Žilina Spisová značka: 29Sa/14/2017 Identifikačné číslo súdneho spisu: 5017200420 Dátum vydania rozhodnutia: 17. 04. 2018 Meno a priezvisko sudcu, VSÚ: JUDr. Jana Vargová ECLI: ECLI:SK:KSZA:2018:5017200420.1 ROZSUDOK V MENE SLOVENSKEJ REPUBLIKY Krajský súd v Žiline, ako správny súd, v konaní pred sudkyňou JUDr. Janou Vargovou, v právnej veci žalobkyne: Ing. E. E., nar. XX.XX.XXXX, bytom X. XXX/XXA, XXX XX Q. R., proti žalovanému: Sociálna poisťovňa, ústredie, so sídlom Ul. 29 augusta č. 8-10, 813 63 Bratislava, o preskúmanie zákonnosti rozhodnutia žalovaného č.: 47981-2/2017-BA zo dňa 18. augusta 2017, takto r o z h o d o l : Žalobu z a m i e t a . Žalobkyni a žalovanému náhradu trov konania n e p r i z n á v a . o d ô v o d n e n i e : 1. Orgán verejnej správy prvého stupňa - Sociálna poisťovňa, pobočka Žilina rozhodnutím č.: 200-021333-CA02/2017 zo dňa 22.06.2017 ako príslušný správny orgán podľa § 178 ods. 1 písm. a) druhý bod zákona č. 461/2003 Z. z. o sociálnom poistení (ďalej len zákon o sociálnom poistení) podľa § 31 ods. 1 písm. b) zákona o sociálnom poistení rozhodla tak, že žalobkyňa nemá nárok na nemocenské v období od 26. apríla 2017 do skončenia dočasnej pracovnej neschopnosti. V odôvodnení rozhodnutia správny orgán konštatoval, že žalobkyňa je ako samostatne zárobkovo činná osoba podľa § 14 ods. 1 písm. b) zákona o sociálnom poistení povinne nemocensky poistená. V nadväznosti na citáciu ustanovení § 141 ods. 1, § 142 ods. 1 a 7, § 143 ods. 1, 3, 4 a § 31 ods. 1 písm. b) zákona o sociálnom poistení konštatoval, že z Potvrdenia o dočasnej pracovnej neschopnosti č. P 547498 zistil, že žalobkyňa bola uznaná za dočasne pracovne neschopnú od 26. apríla 2017. Nárok na nemocenské by žalobkyni vznikol, ak by poistné na nemocenské poistenie za obdobie od 01. júla 2015 do 31. marca 2017 zaplatila najneskôr 30. apríla 2017 resp. ak by k 30. aprílu 2017 suma dlžného poisteného na nemocenské poistenie bola nižšia ako 5,00 Eur. Žalobkyňa nemá nárok na nemocenskú dávku, pretože ako povinne nemocensky poistená samostatne zárobkovo činná osoba za obdobie od prvého vzniku nemocenského poistenia povinné nemocensky poistenej samostatne zárobkovo činnej osoby do konca kalendárneho mesiaca predchádzajúceho kalendárnemu mesiacu, v ktorom vznikol dôvod na poskytnutie nemocenskej dávky; najviac za obdobie posledných 5 rokov predchádzajúcich kalendárnemu mesiacu v ktorom vznikol dôvod na poskytnutie nemocenskej dávky t. j. od 01. júla 2015 do 31. marca 2017 nezaplatila poistné na nemocenské poistenie za mesiac marec 2017 v termíne do 30. apríla 2017. Žalobkyňa zaplatila poistné na nemocenské poistenie za mesiac marec 2017 oneskorene 05. mája 2017. 2. O odvolaní žalobkyne proti vyššie citovanému rozhodnutiu orgánu verejnej správy prvého stupňa rozhodoval ako orgán verejnej správy druhého stupňa žalovaný - Sociálna poisťovňa - ústredie, ktorý rozhodnutím č.: 47981-2/2017-BA zo dňa 18.8.2017 ako príslušný správny orgán podľa § 179 ods. 1 písm. b) zákona o sociálnom poistení s poukazom na ust. § 218 ods. 2 zákona o sociálnom poistení zamietol odvolanie žalobkyne a rozhodnutie správneho orgánu prvého stupňa potvrdil. V odôvodnení rozhodnutia stotožnil sa so skutkovými a právnymi závermi správneho orgánu prvého stupňa. Konštatoval, že žalobkyni by vznikol nárok na nemocenské pri dočasnej pracovnej neschopnosti od 26. apríla 2017, ak by poistné na nemocenské poistenie za obdobie od 01. júla 2015 do 31. marca 2017 t. j. v sledovanom období zaplatila najneskôr do 30. apríla 2017 resp. ak by suma dlžného poistného na nemocenské poistenie k 30. aprílu 2017 bola v úhrne nižšia ako 5,00 Eur. Žalobkyňa však nemocenské poistenie za mesiac marec 2017 zaplatila až 05. mája 2017 t. j. na účel vzniku nároku na nemocenské pri dočasnej pracovnej neschopnosti vzniknutej len dňa 26. apríla 2017 oneskorene. Vzhľadom na nesplnenie podmienky zaplatenia poistného na nemocenské poistenie v súlade s § 31 ods. 1 písm. b) zákona o sociálnom poistení žalobkyni správny orgán prvého stupňa nárok na nemocenské dôvodne nepriznal. Na dôvažok a v nadväznosti na odvolacie námietky žalobkyne, v zmysle ktorých nebola SMS správou notifikovaná o existencii nedoplatku správnym orgánom prvého stupňa, žalovaný uviedol, že žalobkyni bola správnym orgánom prvého stupňa dňa 21. júla 2017 spolu s oznámením o vzniku povinného nemocenského a povinného dôchodkového poistenia samostatne zárobkovo činnej osoby (od 01. júla 2015) zaslaná aj „návratka“, ktorou pobočka požiadala navrhovateľku ako samostatne zárobkovo činnú osobu o oznámenie resp. aktualizovanie kontaktných údajov. Navrhovateľka uvedenú „návratku“ nedoručila a ani inou formou (osobne/elektronicky) neaktualizovala svoje kontaktné údaje. Z uvedeného dôvodu jej nebolo možné zaslať SMS správu alebo emailové upozornenie na nedoplatok poistného. Na dôvažok konštatoval, že poistné na nemocenské poistenie za mesiac marec 2017 v sume 19,42 Eur bolo splatné do 10. apríla 2017 (nakoľko 08. apríl 2017 pripadol na sobotu a 09. apríl 2017 na nedeľu). Žalobkyňa zaplatila poistné za tento mesiac 05. mája 2017. Napriek tomu, že Sociálna poisťovňa nie je zo zákona povinná oznamovať platiteľom poistného dlžné sumy poistného zaviedla ústretovú službu pre samostatne zárobkovo činné osoby, ktorej cieľom je oznamovať dlh na poistnom za predchádzajúci mesiac, čiže dlh za aktuálne obdobie. Správy o tomto dlhu sociálneho poistenia posiela formou SMS alebo e-mailom. Ide o upozornenie pre odvádzateľa poistného na nedoplatok. Ak má Sociálna poisťovňa k dispozícii aktuálny telefonický alebo e-mailový kontakt na odvádzateľa poistného, touto formou o ho nedoplatku informuje, čím poistenec predíde narastaniu penále. Nahlásenie kontaktných údajov a ich pravidelná aktualizácia prostredníctvom Registračného listu FO - zmena je v záujme odvádzateľa poistného. Žalobkyňa svoje kontaktné údaje Sociálnej poisťovni nenahlásila. Žalovaný poznamenal, že v zákone o sociálnom poistení absentuje inštitút odstránenia tvrdosti zákona, ktorý by v prípadoch hodných osobitného zreteľa umožňoval Sociálnej poisťovni priznať nárok na nemocenskú dávku aj nad jeho rámec. 3. Proti rozhodnutiu žalovaného podala v zákonnej lehote žalobu žalobkyňa navrhujúca zrušenie rozhodnutia žalovaného aj správneho orgánu prvého stupňa a vrátenie veci žalovanému na ďalšie konanie. Uviedla, že dôvodom nepriznania nemocenského bol vzniknutý nedoplatok SZČO v mesiaci začatia PN a to za mesiac marec 2017, ktorý bol zaplatený 05. mája 2017. Vzniklo omeškanie 5 dní od posledného termínu lehoty a to 30 apríla, dokedy malo byť poistné najneskôr zaplatené, aby vznikol nárok na nemocenské. Vzhľadom na diagnózu žalobkyne - úraz kolena bola imobilná a indisponovaná a nemala dostatočný priestor vysporiadať svoj záväzok včas do požadovanej lehoty a vzniknutá situácia bola neúmyselná a neuvedomila si dôsledky. Žalobkyňa považuje tvrdosť zákona za nespravodlivú, nakoľko ide len o 5 dní omeškania a jeden mesiac nedoplatku a v tomto prípade ide o diskrimináciu SZČO oproti zamestnancovi v pracovnom pomere, kedy tento má nárok na nemocenské, aj keď zamestnávateľ by mal záväzky voči Sociálnej poisťovni. V danom prípade je žalobkyňa názoru, že konaním žalovaného tým, že mal k dispozícii jej kontaktné údaje, nakoľko v novembri 2016 počas inej PN bola žalobkyňa telefonicky dotazovaná a žalovaný neupozornil na nedoplatok poistného napríklad formou SMS, tak ako to je bežná prax, došlo k nerovnakému prístupu k poistencovi a v prípade žalobkyne bola jej spôsobená ujma na jej právach. Nakoľko sa dlhodobo nemenili je kontaktné údaje, považovala ich za aktuálne. 4. Vo vyjadrení doručenom správnemu súdu 15.1.2018 navrhol žalovaný žalobu žalobkyne ako nedôvodnú zamietnuť, pričom poukázal na skutkové a právne dôvody žalobou napadnutého rozhodnutia žalovaného. V nadväznosti na námietku diskriminácie povinne nemocensky poistených samostatne zárobkovo činných osôb v porovnaní so zamestnancami žalovaný uviedol, že zákon o sociálnom poistení stanovuje pre jednotlivé skupiny poistencov všeobecné podmienky nároku na nemocenské dávky a tiež pre každú z nemocenských dávok osobitné podmienky nároky. Len za splnenia všetkých podmienok vzniká poistencovi nárok na nemocenskú dávku. Za povinne nemocensky poisteného zamestnanca odvádza poistné zamestnávateľ. Z tejto zákonnej povinnosti vyplýva, že práve zamestnávateľ je zodpovedný za to, aby bolo poistné za zamestnanca riadne a včas odvedené. Povinne nemocensky poistená samostatne zárobkovo činná osoba je však osobne zodpovedná za správnosť a včasnosť odvádzaných súm poistného. V tejto súvislosti však Sociálna poisťovňa pomáha samostatne zárobkovo činnej osobe plniť si povinnosti v rámci sociálneho poistenia a to predovšetkým tým, že oznamuje samostatne zárobkovo činnej osobe vznik i zánik poistenia, vymeriavací základ, výšku poistného, dátum splatnosti poistného a údaje týkajúce sa úhrady poistného, ktorá povinnosť jej vyplýva z ust. § 226 ods. 1 písm. o) zákona č. 338/2013 Z. z.. Listom č. 700-1600721415-GC24/15 z 12.08.2015 pobočka zaslala žalobkyni Oznámenie o vzniku povinného nemocenského poistenia a povinného dôchodkového poistenia SZČO. Žalobkyňa bola týmto listom informovaná okrem iného o dátume vzniku poistenia od 01. júla 2015 o povinnosti platiť poistné o vymeriavacom základe na platenie poistného o mesačnej sume poistného a o jej splatnosti. Predmetná zásielka jej bola zaslaná do vlastných rúk, avšak žalobkyňa ju v odbernej lehote neprevzala. V rámci ústretových služieb (nad rámec zákona) Sociálna poisťovňa písomne oznamuje povinne nemocensky poisteným SZČO aj zmeny výšky vymeriavacích základov na platenie poistného. K platobnej disciplíne žalobkyne je zrejmé, že žalobkyňa neplatila poistné na nemocenské poistenie počas sledovaného obdobia v lehote splatnosti ani v jednom z mesiacov tohto obdobia. Poistné na nemocenské poistenie za toto obdobie okrem poistného za mesiac marec 2017 zaplatila až v dňoch 06. februára 2017 resp. 07. februára 2017, 08. februára 2017 a 06. apríla 2017. Vo vzťahu k žalobnej námietke o absencii informácie o omeškaní sa s platbou poistného formou SMS žalovaný uviedol, že takáto povinnosť Sociálnej poisťovni zo zákona nevyplýva. Ide len o ústretovú službu pre SZČO, o upozornenie pre odvádzateľa poistného na nedoplatok. Ak má Sociálna poisťovňa k dispozícii aktuálny telefonický alebo e-mailový kontakt na odvádzateľa, touto formou ho informuje o nedoplatku. Nahlásenie kontaktných údajov a pravidelná aktualizácia je v záujme odvádzateľa poistného. Podľa informácie pobočky z 10.01.2018 žalobkyňa na tento účel až dňa 29.09.2017 doručila pobočke tzv. „návratku“ s uvedením svojich kontaktných údajov. Tieto údaje boli v tento deň zaznamenané aj v informačnom systéme Sociálnej poisťovne. Z uvedeného dôvodu žalobkyni nebolo zaslané oznámenie o nedoplatku na poistnom za mesiac marec 2017, ktoré bolo podľa zostavy odoslaných SMS správ a e-mailových oznámení zaslané žalovanou iným poistencom 19. apríla 2017. Žalovaný zdôraznil, že odosielanie SMS správ alebo e-mailových oznámení je realizované automaticky. S prihliadnutím na uvedené skutočností má žalovaný za to, že žalobkyňa bola dostatočne a včas informovaná o svojich povinnostiach vyplývajúcich z poistného vzťahu. 5. V replike doručenej správnemu súdu dňa 06.02.2018 poukázala žalobkyňa na osobitosti jej prípadu. Na PN bola s úrazom kolena od 26.04.2017, následne mala ďalšie zdravotné komplikácie a v máji 2017 prekonala obličkovú koliku s diagnostikovaným obličkovým kameňom, ktorý spôsobil upchatie močovodu a vážne ohrozenie zdravotného stavu, kedy musela byť hospitalizovaná v nemocnici v Martine a podstúpila operačný zákrok a liečbu. Z tohto dôvodu odovzdala PN až 07. júna 2017. S plnou vážnosťou prehlasuje, že nevedela o povinnosti mať vyrovnanú platbu do 30. apríla 2017, inak by neriskovala nepriznanie nemocenskej dávky. V nadväznosti na informačný systém Sociálnej poisťovne uviedla, že niekto zrejme vymazal jej kontaktné údaje, pretože telefón aj e-mail nemenila minimálne posledných 10 rokov a nepovažovala za potrebné ohlasovať niečo, čo sa nemenilo. Sociálna poisťovňa kontaktovala žalobkyňu aj v novembri 2016 pri jej predchádzajúcej PN, teda mala telefónne číslo v systéme. Najnovšiu návratku s kontaktnými údajmi odovzdala 29.09.2017, ale len na základe výčitky v každej komunikácii od Sociálnej poisťovne, že na ňu nemala kontakt. V nadväznosti na argumentáciu žalovaného o omeškaných platbách za minulé obdobia uviedla, že táto je irelevantná pre posúdenie nemocenského v čase, kedy tieto boli už vyporiadané a zaplatené. V nadväznosti na nedoplatok v roku 2015 uviedla, že bola vo vedomí, že za rok 2015 nemá povinnosť platiť odvody do Sociálnej poisťovne, lebo neprekročila hranicu príjmu, podávala aj dodatočné daňové priznanie. Bolo však už neskoro, lehota uplynula a zákon je opäť postavený v neprospech živnostníkov. V novembri 2016, kedy tiež podstúpila operačný zákrok, musela byť PN, bola si vedomá, že má nedoplatok a nedostane žiadne nemocenské, aj keď ju pracovníčka telefonicky vyzývala, v tom čase nemala možnosť mať k dispozícii danú sumu na pokrytie záväzku. Penále za uvedené obdobie zaplatila tiež 05.05.2017. Žalobkyňa záverom opätovne poukázala na tvrdosť zákona, keď ide o omeškanie 5 dní a sumu 19,42 Eur a následnú konzekvenciu, kedy pri nepriznanom nemocenskom ako živnostníčka musela doplatiť aj poistné na zdravotné poistenie za celú dobu PN. 6. V duplike doručenej správnemu súdu dňa 23.02.2018 žalovaný zopakoval dôvody obsiahnuté v žalobou napadnutom rozhodnutí a vo svojom vyjadrení k žalobe. Na dôvažok poznamenal, že platobná disciplína žalobkyne ako povinne nemocensky poistenej SZČO v období, ktoré predchádzalo dočasnej pracovnej neschopnosti, na ktorú poukázala žalovaná vo vyjadrení a ktorú žalobkyňa označila za irelevantnú bola len ilustráciou naplnenie jej povinnosti platiť poistné z tohto poistného vzťahu. Žalobkyňa bola okrem aktuálneho obdobia povinne nemocensky poistenou SZČO aj v minulosti (od 01. júla 2004 do 30. júna 2008 a od 01. júla 2009 do 30. júna 2010), tak že povinnosti vyplývajúce z tohto poistného vzťahu nemohli byť pre ňu neznáme. 7. Na pojednávaní 17.04.2018 zotrvali účastníci konania na svojich vyjadreniach. 8. Krajský súd v Žiline ako správny súd prejednal vec na nariadenom pojednávaní 17.04.2018 za splnenia procesných podmienok stanovených v ustanovení § 107 ods. 1 písm. a) zákona č. 162/2015 Z. z. Správny súdny poriadok (ďalej len SSP), preskúmal napadnuté rozhodnutie podľa ust. § 177 a nasl. SSP v spojení s ust. § 199 a nasl. SSP, pričom dospel k záveru, že žalobu je potrebné ako nedôvodnú zamietnuť z nasledovných dôvodov: 9. Podľa § 177 ods. 1 SSP, správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. Podľa § 199 ods. 1 SSP, Sociálnymi vecami sa na účely tohto zákona rozumie rozhodovanie a) Sociálnej poisťovne, b) Ministerstva práce, sociálnych vecí a rodiny Slovenskej republiky, c) Ústredia práce, sociálnych vecí a rodiny, d) Úradu práce, sociálnych vecí a rodiny, e) zdravotných poisťovní, f) Úradu pre dohľad nad zdravotnou starostlivosťou, g) Ministerstva obrany Slovenskej republiky, ministra obrany Slovenskej republiky a nadriadeného určeného podľa osobitného predpisu, h) príslušného útvaru sociálneho zabezpečenia, i) obcí, miest, mestských častí a samosprávnych krajov v oblasti sociálnych služieb. Podľa § 199 ods. 2 SSP, v konaní podľa tejto hlavy správny súd zohľadňuje špecifické potreby vychádzajúce zo zdravotného stavu a sociálneho postavenia účastníka konania - fyzickej osoby a poskytuje jej poučenie o jej procesných právach a povinnostiach. Podľa § 31 ods. 1 písm. b) zákona o sociálnom poistení, povinne nemocensky poistená samostatne zárobkovo činná osoba a dobrovoľne nemocensky poistená osoba majú nárok na nemocenskú dávku, ak tento zákon neustanovuje inak, ak zaplatili poistné na nemocenské poistenie najneskôr v posledný deň kalendárneho mesiaca, v ktorom vznikol dôvod na poskytnutie nemocenskej dávky, za obdobie od prvého vzniku nemocenského poistenia povinne nemocensky poistenej samostatne zárobkovo činnej osoby a dobrovoľne nemocensky poistenej osoby do konca kalendárneho mesiaca predchádzajúceho kalendárnemu mesiacu, v ktorom vznikol dôvod na poskytnutie nemocenskej dávky, najviac za obdobie posledných päť rokov predchádzajúcich kalendárnemu mesiacu, v ktorom vznikol dôvod na poskytnutie nemocenskej dávky; podmienka zaplatenia poistného na nemocenské poistenie sa považuje za splnenú, ak suma dlžného poistného na nemocenské poistenie je v úhrne nižšia ako 5 eur. Podľa § 128 ods. 1 písm. c) citovaného zákona, poistné na nemocenské poistenie platí povinne nemocensky poistená samostatne zárobkovo činná osoba. Podľa § 141 ods. 1 citovaného zákona, fyzická osoba a právnická osoba, ktoré sú povinné platiť poistné, sú povinné poistné odvádzať, ak tento zákon neustanovuje inak. 10. Z obsahu administratívneho a súdneho spisu správny súd zistil, že žalobkyňa bola uznaná za dočasne práce neschopnú od 26. apríla 2017 do 11. augusta 2017. Nárok na nemocenské si uplatnila predložením II. dielu Potvrdenia o dočasnej pracovnej neschopnosti č. P 547498 z poistného vzťahu povinne nemocensky poistenej samostatne zárobkovo činnej osoby. Žalobkyňa je povinne nemocensky poistená ako samostatne zárobkovo činná osoba od 01. júla 2015. V predchádzajúcom období bola povinne nemocensky poistená ako samostatne zárobkovo činná osoba od 01. júla 2004 do 30. júna 2008 a od 01. júla 2009 do 30. júna 2010. Žalobkyňa ako povinne nemocensky poistená samostatne zárobkovo činná osoba zaplatila poistné na nemocenské poistenie za mesiac marec 2017 dňa 05. mája 2017. Listom č. 700-1600721415-GC24/15 z 12.08.2015 pobočka zaslala žalobkyni oznámenie o vzniku povinného nemocenského poistenia a povinného dôchodkového poistenia SZČO kde bola okrem iného informovaná o dátume vzniku poistenia od 01. júla 2015, o povinnosti platiť poistné o vymeriavacom základe na platenie poistného, o mesačnej sume poistného a o jej splatnosti. Ďalej medzi účastníkmi nebolo sporné, že správny orgán prvého stupňa SMS správou o vzniknutom nedoplatku žalobkyňu neinformoval. Nebol spor ani o tom, že žalobkyňa svoje údaje v Registračnom liste fyzickej osoby ani nemenila, avšak ani neaktualizovala prostredníctvom Registračného listu fyzickej osoby. 11. Jednou zo základných povinností, ktoré pre poistenca vyplývajú z poistného vzťahu povinne nemocensky poistenej SZČO je platenie poistného v správnej výške v zákonom stanovenej lehote, t. j. do 8 dňa kalendárneho mesiaca nasledujúceho po kalendárnom mesiaci, za ktorý sa platí poistné (§ 143 ods. 1 zákona o sociálnom poistení). Citované ustanovenie § 31 ods. 1 písm. b) zákona o sociálnom poistení umožňuje za splnenia podmienok nároku na nemocenské považovať skutočnosť, že povinne nemocensky poistená osoba zaplatí poistné na nemocenské poistenie najneskôr v posledný deň kalendárneho mesiaca v ktorom vznikol dôvod na poskytnutie nemocenskej dávky. V danom prípade ide o isté zvýhodnenie oproti ust. § 143 ods. 1 zákona o sociálnom poistení. Správny súd dospel k záveru, že zistený skutkový stav v danej veci správne orgány správne právne posúdili, keď konštatovali, že žalobkyni by vznikol nárok na nemocenské pri dočasnej pracovnej neschopnosti od 26. apríla 2017, ak by poistné na nemocenské poistenie za obdobie od 01. júla 2015 do 31. marca 2017 t. j. v sledovanom období zaplatila najneskôr dňa 30. apríla 2017 resp. ak by suma dlžného poistného na nemocenské poistenie k 30. apríla 2017 bola v úhrne nižšia ako 5,00 Eur. Nakoľko žalobkyňa ako povinne nemocensky poistená samostatne zárobkovo činná osoba zaplatila poistné na nemocenské poistenie za mesiac marec 2017 až dňa 05. mája 2017 možno odôvodnene konštatovať, že na účely vzniku nároku na nemocenské pri dočasnej pracovnej neschopnosti, ktorá vznikla 26. apríla 2017 zaplatila poistné oneskorene. Vzhľadom na nesplnenie podmienky zaplatenia poistného na nemocenské poistenie v súlade s citovaným ust. § 31 ods. 1 písm. b) zákona o sociálnom poistení bol daný zákonný dôvod pre nepriznanie nemocenského žalobkyni. 12. Podstata žalobnej argumentácie žalobkyne spočíva v nesúhlase s právnym posúdením veci správnymi orgánmi, ktoré s poukazom na kogentný charakter aplikovaných noriem odmietli zohľadniť špecifiká situácie žalobkyne, ktorá bola na PN s úrazom kolena od 26.04.2017, pričom ďalej mala ďalšie zdravotné komplikácie. V máji 2017 prekonala obličkovú koliku a následne podstúpila operačný zákrok. Poukazuje na tvrdosť zákona, keď išlo len o omeškanie 5 dní o sumu 19,42 Eur. V tejto súvislosti správny súd zdôrazňuje v zhode s vyslovenými názormi správnych orgánov, že zákon o sociálnom poistení kogentným spôsobom (nepripúšťajúcim odchýlku a dopadajúcim na všetky subjekty v rovnakej právnej pozícii) upravuje všeobecné podmienky vzniku nároku na nemocenskú dávku SZČO, pričom nepripúšťa možnosť odstraňovania tvrdosti zákona na základe správnej úvahy správneho orgánu. Postup a rozhodovanie správnych orgánov v oblasti sociálneho poistenia, ako aj správnych súdov je tak limitovaný rámcom článok 2 ods. 2 Ústavy Slovenskej republiky, ktorý orgánom verejnej moci neumožňuje aplikáciu objektívneho práva v rozpore s jeho znením a zrejmým účelom. Naopak v prípade takéhoto postupu by hrozila prípadná arbitrárnosť predmetných rozhodnutí (obdobne uznesenie Ústavného súdu Slovenskej republiky sp. zn. II. ÚS 22/2017-15 zo dňa 12.01.2017). Právo na spravodlivý proces v sebe zahŕňa záruky procesného a inštitucionálneho charakteru, nemožno však z neho odvodzovať požiadavku na ignorovanie objektívneho hmotného práva v záujme dosiahnutia materiálnej spravodlivosti a to aj napriek tomu, že sa v posudzovanej veci aplikované právne normy žalobkyni javia ako neprimerane prísne. Na uvedenej skutočnosti teda nie je spôsobilá nič zmeniť ani tá skutočnosť, že išlo len o omeškanie 5 dní so sumou 19,42 Eur, ani okolnosti zdravotného stavu žalobkyne v rozhodnom čase. 13. Ako nedôvodnú vyhodnotil správny súd aj námietku diskriminácie samostatne zárobkovo činnej osoby v porovnaní so zamestnancom. Správny súd sa stotožnil so závermi žalovaného, v zmysle ktorých zákon o sociálnom poistení stanovuje pre jednotlivé skupiny poistencov tak všeobecné podmienky vzniku nároku na nemocenské dávky, ako aj podmienky osobitné. Pričom len za splnenia všetkých podmienok vzniká poistencovi nárok na nemocenskú dávku. Rozdiel vzniku nároku na nemocenskú dávku medzi zamestnancom a SZČO je daný skutočnosťou, že zatiaľ čo zamestnanec nemá dosah na platobnú disciplínu svojho zamestnávateľa, samostatne zárobkovo činná osoba je osobne zodpovedná za správnosť a včasnosť odvádzaných súm poistného. 14. Ani námietka žalobkyne o absencii SMS notifikácie o existencii nedoplatku nie je právne významná z hľadiska aplikácie citovaného ustanovenia § 31 ods. 1 písm. b) zákona o sociálnom poistení. V prvom rade je nutné podotknúť, že žalobkyňa bola listom č. 700-1600721415-GC24/15 z 12.08.2015 pobočkou informovaná o dátume vzniku poistenia od 01. júla 2015, o povinnosti platiť poistné, o vymeriavacom základe na platenie poistného, ako aj o mesačnej sume poistného a jej splatnosti. Je v danom prípade relevantné, že Sociálna poisťovňa nie je zo zákona povinná oznamovať platiteľom poistného dlžné sumy poistného. Pokiaľ zaviedla z vlastnej iniciatívy ústretovú službu pre SZČO, ktorej cieľom je oznamovať dlh na poistnom za predchádzajúci mesiac, čiže dlh za aktuálne obdobie, avšak vyžaduje k realizácii tejto služby pravidelnú aktualizáciu údajov telefonických resp. e-mailových kontaktov na odvádzateľa poistného, nemožno proti uvedenému postupu nič namietať. Zvlášť za situácie, ak súčasné odosielanie SMS správ alebo e-mailových oznámení Sociálnou poisťovňou je realizované automaticky v nadväznosti na doručenie tzv. návratky s uvedením aktuálnych kontaktných údajov poistenca, ktoré sa zaznamenávajú v informačnom systéme Sociálnej poisťovne. Interne stanovený systém notifikácie platí pre všetkých poistencov - samostatne zárobkovo činné osoby rovnako, je teda zachovaný aj princíp rovnosti. 15. O náhrade trov konania bolo rozhodnuté vo vzťahu k žalobkyni podľa § 167 ods. 1 SSP a contrario tak, že žalobkyni, ktorá úspech v konaní nemala, súd náhradu trov konania nepriznal. Rovnako súd nepriznal náhradu trov ani žalovanému v zmysle § 168 SSP a contrario, pretože nevznikli podmienky na jeho aplikáciu. Poučenie: Proti tomuto rozsudku je prípustná kasačná sťažnosť, ak to zákon pripúšťa (439, 440 SSP) v lehote 1 mesiaca od doručenia rozhodnutia krajského súdu, ktorá sa podáva na krajskom súde, ktorý napadnuté rozhodnutie vydal. V kasačnej sťažnosti sa musí okrem všeobecných náležitostí podania podľa § 57 SSP uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (ďalej len "sťažnostné body"), d) návrh výroku rozhodnutia (sťažnostný návrh). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 2 písm. c) a d), c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2018:5017200420.1 (dáta aktuálne k 14. 11. 2026). Záväzné je znenie zverejnené súdom.




